தொன்மையும், வளமும் நிறைந்த தமிழ் மொழிக்கு செம்மொழி என்ற பெருமையை மத்திய அரசு அளித்திருந்தாலும், அதனை ஆட்சி நிர்வாக மொழியாகவும், சட்ட மொழியாகவும் ஏற்காதது வினோதமாகும். மத்திய அரசு விடுக்கும் நிர்வாக ரீதியிலான கடிதங்கள் அனைத்தும் இந்தியிலும், ஆங்கிலத்திலும்தான் தமிழக அரசுக்கு எழுதப்படுகிறது. தமிழக அரசு மத்திய அரசுக்கு எழுதும் கடிதங்கள் ஆங்கிலத்தில்தான் எழுத வேண்டும் என்ற நிலை உள்ளது. நாடாளுமன்றத்தில் கேட்கப்படும் கேள்விகளுக்கு தமிழ்நாட்டைச் சேர்ந்த அமைச்சர்கள், இந்தியிலோ அல்லது ஆங்கிலத்திலோதான் பதிலளிக்க வேண்டும் என்ற கட்டாயம் இருக்கிறது. இதேபோல் தமிழ்நாட்டின் தலைநகரான சென்னையிலும், மதுரையிலும் இயங்கும் உயர் நீதிமன்றத்தில் தமிழ் மொழி வழக்காடு மொழியாக இல்லை.